text: Flyshow skaber trafikkaos
  06 juni 2010 kl. 09.35
  Søndag formiddag var et sandt helvede for bilister på den sønderjyske motorvej.
  Der ventes 100.000 gæster til det store flyshow i Skrydstrup og det kan mærkes på den sønderjyske motorvej, hvor trafikken ved middagstid står helt stille. Det samme er tilfældet på alle indfaldsveje til Skrydstrup.
  Det er heldigt at vejret er så godt for trafikken bevæger sig ikke, så mange bilister står ud af deres bil for at få frisk luft. Måske er de heldige at kunne se en del af flyshowet fra den lange bilkø.
  Politiet venter at trafikken bliver lige så tæt når alle skal hjem efter showet sidst på eftermiddagen.
  Vagtchef ved Syd- og Sønderjyllands Politi, Jan Stokholm, opfordrer alle bilister til at udvise tålmodighed og ikke begynde at bakke og vende om på motorvejen. Det er alt for farligt. Kun tiden kan afhjælpe problemet, siger han.
  